Avocatul Pavel Abraham, care îl apăra pe primarul suspendat din Piatra Neamț, Gheorghe Ștefan, a fost schimbat, după ce procurorii DNA l-au declarat incompatibil, întrucât au constatat că acesta o apăra, în același dosar, și pe cea care l-a denunțat pe clientul său, avocata Luminița Mazilu.

Astfel, Pavel Abraham reprezenta și denunțătoarea, dar și denunțatul din același dosar. Surse din DNA au precizat, pentru știripesurse.ro, că va fi sesizat și Baroul în cazul lui Pavel Abraham.

În schimb, Abraham le-a pus în vedere procurorilor din dosarul DNA că le va face plângere pentru abuz în serviciu, potrivit aceleiași surse.

Ulterior, Gheorghe Ștefan și l-a ales avocat pe Cătălin Dancu.

Joi, Gheorghe Ștefan a recunoscut că a finanțat și el campania prezidențială a PDL, din anul 2009, lucru anunțat de avocatul său, Cătălin Dancu, potrivit Ziare.com.



"Declarația de astăzi îmi confirmă, în final, că avem într-adevar un trafic de influență real și că ceea ce a spus Gabriel Sandu este adevărat. Gheorghe Ștefan a confirmat aceste lucruri. În schimb, Gheorghe Ștefan nu a făcut niciun denunț, el nu a făcut decât să răspundă la ceea ce a fost întrebat în acest cadru procesual. Mizează pe faptul că a cooperat și a răspuns și, astăzi, unor lămuriri ce erau necesare procurorilor", a precizat Cătălin Dancu.

Etichete: Gheorghe Ştefan